b"\n_START_ARTICLE_\nUfo\n_START_PARAGRAPH_\nUfo (lyhenne engl. unidentified flying object, 'tunnistamaton lent\xc3\xa4v\xc3\xa4 esine' tai 'tunnistamaton lent\xc3\xa4v\xc3\xa4 kohde') on havaitsijalle tunnistamaton lent\xc3\xa4v\xc3\xa4 tai lentokykyiselt\xc3\xa4 n\xc3\xa4ytt\xc3\xa4v\xc3\xa4 kohde. Alun perin termi kirjoitettiin muodossa UFOB, kun yhdysvaltain ilmavoimat julkaisi sis\xc3\xa4iseen k\xc3\xa4ytt\xc3\xb6\xc3\xb6n tarkoitetut menettelyohjeet ufohavaintoja varten vuonna 1953. Mik\xc3\xa4li kohde my\xc3\xb6hemmin pystyt\xc3\xa4\xc3\xa4n tunnistamaan, voidaan sit\xc3\xa4 kutsua ifoksi. _NEWLINE_Ufoina ilmoitetaan monesti tunnettuja mutta havaitsijalle erikoisia kohteita, esimerkiksi meteoreja, lentokoneita, rakettilaukaisuja, satelliitteja ja s\xc3\xa4\xc3\xa4havaintopalloja. Jotkut ufoilmoitukset on todettu tekaistuiksi tai ne ovat perustuneet harha-aistimuksiin._NEWLINE_Jotkut pit\xc3\xa4v\xc3\xa4t osaa ufoista vieraalta planeetalta tulevien avaruusolentojen, tyypillisesti humanoidien, ohjaamina aluksina, mink\xc3\xa4 vuoksi \xe2\x80\x9dufo\xe2\x80\x9d sananakin miellet\xc3\xa4\xc3\xa4n useimmiten liittyv\xc3\xa4n Maan ulkopuolisiin olentoihin. Ufoskeptikot katsovat, ett\xc3\xa4 havaintotapaukset ja ufoilmi\xc3\xb6 kokonaisuutena voidaan selitt\xc3\xa4\xc3\xa4 tieteiden keinoin.\n_START_SECTION_\nHistoriaa\n_START_PARAGRAPH_\nValoilmi\xc3\xb6it\xc3\xa4 on n\xc3\xa4hty kautta aikojen niin maan pinnalla kuin taivaallakin. T\xc3\xa4llaisia ovat esimerkiksi virvatulet, joista kertovat l\xc3\xa4hes kaikkien kansojen kansanperinteet. Ihmiset ovat antaneet valoilmi\xc3\xb6ille omiin mytologioihinsa pohjautuvia selityksi\xc3\xa4. Niit\xc3\xa4 on pidetty esimerkiksi lohik\xc3\xa4\xc3\xa4rmein\xc3\xa4, noitina, kummituksina tai pahoina henkin\xc3\xa4.\n_START_SECTION_\nNykyajan ensimm\xc3\xa4isi\xc3\xa4 havaintoja\n_START_PARAGRAPH_\nVarsinaisesti nykyajan ufoilmi\xc3\xb6n esimuodoiksi n\xc3\xa4hd\xc3\xa4\xc3\xa4n esimerkiksi Keskil\xc3\xa4nnen ilmalaivat 1800/1900-lukujen vaihteessa, kummituslentokoneet varsinkin Pohjoismaissa 1930-luvulla ja sikarin tai raketin muotoiset ns. aaveraketit sek\xc3\xa4 tulipallot 1940-luvun lopulla. Kummituslentokoneita havaittiin Ruotsissa, Norjassa ja Suomessa. Aaveraketti- ja tulipallohavainnot keskittyiv\xc3\xa4t Ruotsiin. _NEWLINE_Ennen aaveraketteja, toisen maailmansodan aikana, lent\xc3\xa4j\xc3\xa4t kertoivat tunnistamattomista valopalloista, ns. foo-h\xc3\xa4vitt\xc3\xa4jist\xc3\xa4, jotka n\xc3\xa4yttiv\xc3\xa4t seuraavan lentokoneita.\n_START_SECTION_\n1940- ja 1950-lukujen \xe2\x80\x9dlent\xc3\xa4v\xc3\xa4t lautaset\xe2\x80\x9d\n_START_PARAGRAPH_\nJoitain ufoja on nimitetty lent\xc3\xa4viksi lautasiksi (suomennos sanoista flying saucer, kirjaimellisesti lent\xc3\xa4v\xc3\xa4 teevati), sill\xc3\xa4 monissa havainnoissa ja huijauksissa ufo on ollut lautasen tai kiekon muotoinen._NEWLINE_Nimityst\xc3\xa4 \xe2\x80\x9dlent\xc3\xa4v\xc3\xa4 lautanen\xe2\x80\x9d k\xc3\xa4ytti ensimm\xc3\xa4isen\xc3\xa4 yhdysvaltalainen Kenneth Arnold. H\xc3\xa4n kertoi n\xc3\xa4hneens\xc3\xa4 lent\xc3\xa4ess\xc3\xa4\xc3\xa4n yksityiskoneellaan l\xc3\xa4hell\xc3\xa4 Mount Rainier -vuorta Washingtonin osavaltiossa 24. kes\xc3\xa4kuuta 1947, yhdeks\xc3\xa4n kirkasta esinett\xc3\xa4 jotka olivat lent\xc3\xa4neet vuoren ohi suurella nopeudella, arviolta noin kaksi kertaa \xc3\xa4\xc3\xa4nt\xc3\xa4 nopeammin. Arnoldin mukaan esineet lensiv\xc3\xa4t kuin veden pinnasta kimmahtava lautanen, ja ett\xc3\xa4 ne olivat litteit\xc3\xa4 kuin piirakkavuoka ja lautasen tai ison litte\xc3\xa4n levyn muotoisia. Arnoldin kuvauksesta kehittyi julkisuudessa tunnistamattomien lent\xc3\xa4vien esineiden yleisnimitys \xe2\x80\x9dlent\xc3\xa4v\xc3\xa4 lautanen\xe2\x80\x9d. Arnold kertoi havainnostaan lehdille, ja monet Yhdysvaltain ja Kanadan lehdet julkaisivat tapauksen etusivullaan 26. kes\xc3\xa4kuuta._NEWLINE_Noin pari viikkoa Arnoldin havainnon j\xc3\xa4lkeen alkoi uforaporttien tulva Yhdysvalloissa ja Kanadassa. Yhdysvaltalaisen lentoyhti\xc3\xb6n United Airlinesin liikennekoneen lent\xc3\xa4j\xc3\xa4t n\xc3\xa4kiv\xc3\xa4t 4. hein\xc3\xa4kuuta Arnoldin ilmoittaman tyyppisi\xc3\xa4 kohteita kiit\xc3\xa4m\xc3\xa4ss\xc3\xa4 nopeasti Idahon yll\xc3\xa4. Lent\xc3\xa4v\xc3\xa4n lautasen v\xc3\xa4itettiin sy\xc3\xb6ksyneen maahan 8. hein\xc3\xa4kuuta 1947 Uudessa Meksikossa Roswellissa, armeijan erist\xc3\xa4neen alueen ja ottaneen osat haltuunsa. Tuona vuonna Yhdysvaltain ilmavoimille ilmoitettiin 122 havaintoa._NEWLINE_Aluksi \xe2\x80\x9dlautasten\xe2\x80\x9d ajateltiin tavallisimmin olevan Yhdysvaltain salaisia sotilaallisia kokeita tai ven\xc3\xa4l\xc3\xa4isten vakoilulentoja, mutta pian niit\xc3\xa4 alettiin pit\xc3\xa4\xc3\xa4 mahdollisina ulkoavaruuden vierailijoina. T\xc3\xa4m\xc3\xa4n k\xc3\xa4sityksen teki lopullisesti tunnetuksi amerikkalaisessa True-lehdess\xc3\xa4 vuonna 1950 julkaistu Donald E. Keyhoen artikkeli The Flying Saucers are Real.\n_START_SECTION_\nVuoden 1952 ufoaalto\n_START_PARAGRAPH_\nVuoteen 1952 menness\xc3\xa4 vuotuisten havaintojen m\xc3\xa4\xc3\xa4r\xc3\xa4 oli paisunut jo 1\xc2\xa0501:een. Vuonna 1952 alkoi taas uusi ufoaalto Yhdysvalloissa. Y\xc3\xb6ll\xc3\xa4 19. hein\xc3\xa4kuuta 1952 Washingtonin taivaalle ilmestyi viisi outoa valoa, jotka j\xc3\xa4rjestiv\xc3\xa4t kaupungin asukkaille h\xc3\xa4ik\xc3\xa4isev\xc3\xa4n ja kauas n\xc3\xa4kyneen n\xc3\xa4yt\xc3\xb6ksen. Kaupungin taivaalle ilmestyi lis\xc3\xa4\xc3\xa4 t\xc3\xa4llaisia valoja 26. hein\xc3\xa4kuuta ja niit\xc3\xa4 tutkimaan l\xc3\xa4hetettiin kolme lentokonetta. Tukikohtaan palattuaan kahdella lent\xc3\xa4jist\xc3\xa4 ei ollut mit\xc3\xa4\xc3\xa4n raportoitavaa, mutta kolmas kertoi n\xc3\xa4hneens\xc3\xa4 valtavia valkoisia ja sinisi\xc3\xa4 valoja, jotka olivat muodostaneet keh\xc3\xa4n h\xc3\xa4nen ymp\xc3\xa4rilleen. Ne olivat lent\xc3\xa4neet h\xc3\xa4nen rinnallaan noin 15 sekuntia ja poistuneet._NEWLINE_Lokakuussa 1952 tullivirkailija Gabriel Cachinard havaitsi oudon valoilmi\xc3\xb6n Marseillen lentokent\xc3\xa4ll\xc3\xa4 Ranskassa. Valo pys\xc3\xa4htyi kiitotien ylle ja kun Cachinard siirtyi sit\xc3\xa4 kohti, sen ymp\xc3\xa4rill\xc3\xa4 olleista ikkunoista tuli ensin vihre\xc3\xa4\xc3\xa4 ja sitten sinist\xc3\xa4 valoa. Sen j\xc3\xa4lkeen valon alapuolelta ilmestyi kipin\xc3\xb6it\xc3\xa4 ja se lensi pois.\n_START_SECTION_\n1970-luku ja my\xc3\xb6hemmin\n_START_PARAGRAPH_\nEntinen Yhdysvaltain presidentti Jimmy Carterkin on tehnyt raportin ufohavainnosta. Jimmy Carterin UFO-tapaus sattui lokakuussa 1969. T\xc3\xa4htitieteilij\xc3\xa4t totesivat kuitenkin, ett\xc3\xa4 kyseess\xc3\xa4 oli Venus-planeetta, joka tunnetaan my\xc3\xb6s ilta- tai aamut\xc3\xa4hten\xc3\xa4.\n_START_SECTION_\nTyypilliset havainnot\n_START_PARAGRAPH_\nViimeisten 60 vuoden aikana ainakin 120\xc2\xa0000 ihmist\xc3\xa4 on ilmoittanut n\xc3\xa4hneens\xc3\xa4 ufon._NEWLINE_Yli 20\xc2\xa0% raportoiduista havainnoista koskee hehkuvia valopalloja, joiden v\xc3\xa4riksi mainitaan useimmiten oranssi, keltainen tai punainen. Niiden on n\xc3\xa4hty usein leijuvan hiljaa taivaanrannassa. Englannissa havaittiin 1960-luvulla useita t\xc3\xa4llaisia hehkuvia palloja. Ufoja pidet\xc3\xa4\xc3\xa4n yleens\xc3\xa4 lautasmaisina, mutta muut muodot n\xc3\xa4kyv\xc3\xa4t olevan tavallisempia. Noin 15\xc2\xa0%:ssa tapauksista silminn\xc3\xa4kij\xc3\xa4 on kertonut n\xc3\xa4hneens\xc3\xa4 pitk\xc3\xa4n, kapean putkilonmuotoisen ufon eli ns. sikarimaisen ufon. Vastaavasti noin 15\xc2\xa0% havainnoista koskee munanmuotoisia ufoja, joista usein l\xc3\xa4htee kertoman mukaan valkoista valoa. Noin 8\xc2\xa0% havainnoiduista ufoista on ollut muodoltaan kuin nurin k\xc3\xa4\xc3\xa4nnettyj\xc3\xa4 kulhoja. Lent\xc3\xa4v\xc3\xa4n lautasen yl\xc3\xa4osa on yleens\xc3\xa4 pulleampi kuin alaosa, ja monesti sen huipussa on kupoli. Lautanen voi olla my\xc3\xb6s kuin nurin k\xc3\xa4\xc3\xa4nnetty kulho, tai kuin kaksi lautasta vastakkain._NEWLINE_Ufohavainnoille tyypillinen piirre on \xc3\xa4\xc3\xa4nett\xc3\xb6myys. Jos \xc3\xa4\xc3\xa4ni\xc3\xa4 kuullaan, se voi olla huminaa tai surinaa. Joidenkin kohteiden on kerrottu pudonneen kohti maata putoavan lehden tavoin. Moni ufon l\xc3\xa4hikohtaaminen p\xc3\xa4\xc3\xa4ttyy ufon kiihdytykseen suoraan yl\xc3\xb6sp\xc3\xa4in._NEWLINE_Monet tutkijat ovat huomanneet, ett\xc3\xa4 ufot n\xc3\xa4ytt\xc3\xa4v\xc3\xa4t heijastavan havaintoajankohdan teknist\xc3\xa4 tasoa. Toisin sanoen Keskil\xc3\xa4nnen ilmalaivoja n\xc3\xa4htiin ilmalaivojen aikana, aaveraketteja V2-rakettien aikana sek\xc3\xa4 lautasia ja sylintereit\xc3\xa4 avaruustutkimuksen aikana. T\xc3\xa4m\xc3\xa4 johtuu siit\xc3\xa4, ett\xc3\xa4 ihmiset vertaavat ufojen ulkomuotoa havaintoajankohdalle ominaiseen teknologiaan ja k\xc3\xa4ytt\xc3\xa4v\xc3\xa4t siihen liittyv\xc3\xa4\xc3\xa4 sanastoa. Ihmiset osaavat nykyisin kuvailla havaintojaan monimutkaisemman teknologian k\xc3\xa4sitteist\xc3\xb6ll\xc3\xa4 kuin esimerkiksi keskiajalla. Toisaalta teknologian ja viihdeteollisuuden v\xc3\xa4ritt\xc3\xa4m\xc3\xa4 elinymp\xc3\xa4rist\xc3\xb6mme antaa runsaasti virikkeit\xc3\xa4 ufohavainnon liioitteluun ylim\xc3\xa4\xc3\xa4r\xc3\xa4isill\xc3\xa4 yksityiskohdilla, vaikka havaintoa voisi kuvailla yksiselitteisemmin.\n_START_SECTION_\nUfojen yhdist\xc3\xa4minen vieraiden planeettojen olentoihin\n_START_PARAGRAPH_\nMuun muassa Erich von D\xc3\xa4niken on esitt\xc3\xa4nyt teorioita, joiden mukaan tuhansia vuosia sitten Maahan olisi saapunut astronautteja vieraalta taivaankappaleelta ja ett\xc3\xa4 heill\xc3\xa4 olisi ollut suuri vaikutus ihmiskunnan kehitykseen. T\xc3\xa4llaisia teorioita pidet\xc3\xa4\xc3\xa4n kuitenkin yleisesti n\xc3\xa4enn\xc3\xa4istieteen\xc3\xa4._NEWLINE_Ufot yhdistettiin nopeasti ajatukseen Maan ulkopuolisesta el\xc3\xa4m\xc3\xa4st\xc3\xa4. Syit\xc3\xa4 olivat esimerkiksi havaitsijoiden kuvailemat lentosuoritukset, jotka olisivat olleet teknisesti jopa mahdottomia sek\xc3\xa4 v\xc3\xa4itetyt havainnot laskeutumisista ja niiden yhteydess\xc3\xa4 tehdyist\xc3\xa4 humanoidi-havainnoista._NEWLINE_Havaitun kohteen muotoa kuvaava termi lent\xc3\xa4v\xc3\xa4 lautanen muodostui l\xc3\xa4hes ufo- termin rinnakkaisilmaisuksi. Tapani Kuninkaan tekem\xc3\xa4ss\xc3\xa4 analyysiss\xc3\xa4 70:st\xc3\xa4 suomalaisesta tapauksesta 30\xc2\xa0% oli kiekon muotoisia, 40\xc2\xa0% pallon tai soikion muotoisia. Ilmaisu sis\xc3\xa4lt\xc3\xa4\xc3\xa4 ajatuksen rakennetusta aluksesta joka on ns. rautalaiva-teorian perusajatus. Sen mukaan havaitut kohteet olisivat vieraiden olentojen k\xc3\xa4ytt\xc3\xa4mi\xc3\xa4 aluksia heid\xc3\xa4n liikkuessaan Maa-planeetalla ja planeetalle. T\xc3\xa4m\xc3\xa4n teorian puolestapuhujia kirjoissaan oli esimerkiksi ruotsalainen K.G\xc3\xb6sta Rehn. Muita oletettuja alustyyppej\xc3\xa4 ovat esimerkiksi sikarin- ja kolmionmuotoiset alukset._NEWLINE_V\xc3\xa4itetyt kontaktit humanoidien kanssa tulivat tunnetuksi 1950-luvulla. V\xc3\xa4itt\xc3\xa4m\xc3\xa4ns\xc3\xa4 kontaktin saaneiden henkil\xc3\xb6iden kuvaukset esimerkiksi olentojen kotipaikasta voivat olla sekavia ja ristiriidassa tieteellisten havaintojen kanssa. Kerrottuja kontakteja oli my\xc3\xb6s jo 1800-luvun lopun ilmalaivahavaintojen yhteydess\xc3\xa4._NEWLINE_Nykyisin ufotutkimukseen on kehittynyt rautalaivateorian ohella suuntaus, joka tutkimuksen ohella painottaa psykologista merkityst\xc3\xa4 ja kontaktien saamisen t\xc3\xa4rkeytt\xc3\xa4. Elokuvat, televisiosarjat sek\xc3\xa4 kirjallisuus ovat levitt\xc3\xa4neet k\xc3\xa4sityst\xc3\xa4 humanoidien ulkon\xc3\xa4\xc3\xb6st\xc3\xa4._NEWLINE_Ufojen on my\xc3\xb6s v\xc3\xa4itetty tulevan esimerkiksi aikamatkailijoina tulevaisuudesta, toisesta ulottuvuudesta tai Maan sis\xc3\xa4lt\xc3\xa4. Jacques Vall\xc3\xa9e lienee tunnetuin toisen ulottuvuuden tai rinnakkaistodellisuusteorian kehitt\xc3\xa4j\xc3\xa4.\n_START_SECTION_\nTutkimukset ja raportit\n_START_PARAGRAPH_\nYhdysvaltain ilmavoimat j\xc3\xa4rjestiv\xc3\xa4t vuosina 1947\xe2\x80\x931969 omia ufotutkimusprojektejaan, joiden tarkoitus oli selvitt\xc3\xa4\xc3\xa4, ovatko ufot todellisia, ja uhka Yhdysvalloille. Tutkimusprojekti Sign (\xe2\x80\x9dmerkki\xe2\x80\x9d) aloitettiin ilmavoimissa vuonna 1947, mutta se korvattiin 1949 projekti Grudgella (\xe2\x80\x9dkauna\xe2\x80\x9d) ilmavoimien ylempien upseereiden k\xc3\xa4skyst\xc3\xa4. Vuonna 1952 lakkautetun Grudgen seuraajaksi perustettiin samana vuonna projekti Blue Book, jonka tieteellisen\xc3\xa4 neuvonantajana toimi t\xc3\xa4htitieteen professori J. Allen Hynek. Vuosina 1952\xe2\x80\x931969 toimineen projekti Blue Bookin arkistoihin ker\xc3\xa4ttiin kaikkiaan 12\xc2\xa0618 uforaporttia, joista 701 merkittiin tutkimusten j\xc3\xa4lkeen selvitt\xc3\xa4m\xc3\xa4tt\xc3\xb6miksi._NEWLINE_Vuosina 1966\xe2\x80\x931968 Coloradon yliopisto teki Yhdysvaltain ilmavoimien pyynn\xc3\xb6st\xc3\xa4 tutkimuksen ufoista, niin sanotun Condonin raportin. Condonin komitean tutkimista tapauksista noin 30\xc2\xa0% (23 tapausta) j\xc3\xa4i tunnistamatta. Edward Condon uskoi kuitenkin, ett\xc3\xa4 kaikki tapaukset voitaisiin selvitt\xc3\xa4\xc3\xa4, jos k\xc3\xa4ytett\xc3\xa4viss\xc3\xa4 olisi riitt\xc3\xa4v\xc3\xa4sti tietoja. Vaikka t\xc3\xa4m\xc3\xa4 raportti otettiin laajalti my\xc3\xb6nteisesti vastaan, johtavat ufotutkijat Hynek ja James MacDonald arvostelivat Condonin raporttia puolueelliseksi. My\xc3\xb6s Condonin ryhm\xc3\xa4st\xc3\xa4 eronnut Saunders vastusti Condonin raporttia._NEWLINE_My\xc3\xb6s Suomessa on esitetty Yhdysvaltain ilmavoimien lausuntoa, jonka mukaan ufot eiv\xc3\xa4t uhkaa turvallisuutta. Lausunto sis\xc3\xa4lt\xc3\xa4\xc3\xa4 my\xc3\xb6s kaksi muuta osaa. Toisessa sanotaan, ett\xc3\xa4 ei ole l\xc3\xb6ytynyt mit\xc3\xa4\xc3\xa4n todisteita siit\xc3\xa4, ett\xc3\xa4 ufot edustaisivat sellaista teknist\xc3\xa4 kehityst\xc3\xa4, mit\xc3\xa4 ei tunneta. Kolmannessa sanotaan, ett\xc3\xa4 ei ole mit\xc3\xa4\xc3\xa4n perusteita luokitella ufoja maapallon ulkopuolisiksi kulkuneuvoiksi._NEWLINE_Yhdysvaltain ilmavoimilla on muitakin kuin puolustuksellisia syit\xc3\xa4 hillit\xc3\xa4 ufoilmoitusten m\xc3\xa4\xc3\xa4r\xc3\xa4\xc3\xa4. Vuonna 1947 ilmavoimat aloitti kokeet halkaisijaltaan noin 50-metrisill\xc3\xa4 ilmapalloilla, jotka kohosivat l\xc3\xa4hes nelj\xc3\xa4nkymmenen kilometrin korkeuteen \xe2\x80\x93 korkeammalle kuin lentokoneet. Ilmakeh\xc3\xa4n aiheuttamasta valon taipumisesta johtuen ne saattoivat n\xc3\xa4ytt\xc3\xa4\xc3\xa4 sikareilta tai kiekon muotoisilta. Ilmavirrat saattoivat aiheuttaa sen, ett\xc3\xa4 ne n\xc3\xa4yttiv\xc3\xa4t liikkuvan mielivaltaisiin suuntiin. Kylm\xc3\xa4n sodan alkuaikoina ufoja ep\xc3\xa4iltiin joskus my\xc3\xb6s neuvostoliittolaisiksi salaisiksi aseiksi._NEWLINE_CIA on paljastanut ufo-tutkijoiden ja -harrastajien parissa huomiota her\xc3\xa4tt\xc3\xa4neen Area 51:n U-2-koneiden testialueeksi. U2 lensi korkeammalla kuin muut silloiset koneet, jopa noin 18 kilometrin korkeudessa, ja ne heijastivat auringonvaloa viel\xc3\xa4 kun pime\xc3\xa4 oli laskeutunut ja erottuivat siten kirkkaina y\xc3\xb6taivaalla._NEWLINE_Bruce Maccabee ja Larry Hatch analysoivat U2-koneiden lentojen vaikutuksen havaintojen m\xc3\xa4\xc3\xa4r\xc3\xa4\xc3\xa4n tilastollisesti hy\xc3\xb6dynt\xc3\xa4en useita l\xc3\xa4hteit\xc3\xa4. Tilastot eiv\xc3\xa4t tukeneet U2-lentojen arvioitua vaikutusta havaintojen m\xc3\xa4\xc3\xa4r\xc3\xa4\xc3\xa4n 1955-1958. Koneet maalattiin my\xc3\xb6hemmin erilaisilla naamiov\xc3\xa4reill\xc3\xa4._NEWLINE_Ufoaika - lehti teki 1972 Lapissa gallup-kyselyn johon haastateltiin 40. ihmist\xc3\xa4. Tuloksissa 90\xc2\xa0% tiesi k\xc3\xa4sitteen ainakin osittain. Suhtautuminen ufoihin oli my\xc3\xb6nteinen 22,5\xc2\xa0%, kielteinen 30\xc2\xa0%, puolueeton 40\xc2\xa0%. Vastaamatta j\xc3\xa4tti 7,5\xc2\xa0%. Ufo- tai muita outoja ilmi\xc3\xb6it\xc3\xa4 oli itse kokenut 22,5\xc2\xa0%. Ufo-kirjallisuutta oli lukenut 10\xc2\xa0%. Ufoaika-lehden tiesi 2,5 prosenttia haastatelluista.\n_START_SECTION_\nUfoilmi\xc3\xb6iden kritiikki\xc3\xa4\n_START_PARAGRAPH_\nUfokriitikoiden mielest\xc3\xa4 kaikki ufot voidaan selitt\xc3\xa4\xc3\xa4 ihmisen tekemill\xc3\xa4 laitteilla, luonnonilmi\xc3\xb6ill\xc3\xa4, sepitteill\xc3\xa4 ja erilaisilla harhoilla. V\xc3\xa4itetyt ufokuvat, laskeutumisj\xc3\xa4ljet, ufoista per\xc3\xa4isin olevat esineet ja fyysiset vaikutukset ihmisiin ym. ovat monitulkintaisia. Ufoskeptikot ovat joskus j\xc3\xa4rjest\xc3\xa4neet huijauksia, joilla ovat pyrkineet osoittamaan, etteiv\xc3\xa4t esimerkiksi ulkoavaruusoletusta kannattavat ufotutkijat erota oikeaa ufoa esimerkiksi pilasta. Morristownin ufohuijaus 2009 uutisoitiin laajasti ufona Yhdysvaltain tiedotusv\xc3\xa4lineiss\xc3\xa4, vaikka kyse oli pelkist\xc3\xa4 ilmapallon varassa liikkuvista lyhdyist\xc3\xa4._NEWLINE_Ufokirjoissa kuitenkin s\xc3\xa4ilyv\xc3\xa4t vuosikausia monet luonnonilmi\xc3\xb6iksi tai huijauksiksi todistetut ja ep\xc3\xa4illyt tapaukset, kuten Gulf Breezen ufohuijaus. Suomalaisissa ufokirjoissa mainittu Petroskoin maneetti on selv\xc3\xa4 Plesetskist\xc3\xa4 tehty rakettilaukaisu. Skeptikoiden mielest\xc3\xa4 ufohavaintoja tuottaa muun muassa \xe2\x80\x9dufoteollisuus\xe2\x80\x9d, joka hy\xc3\xb6tyy ufoja k\xc3\xa4sittelev\xc3\xa4n materiaalin myynnist\xc3\xa4. Vastuuttomat lehtimiehet haluavat lehtien levikki\xc3\xa4 lis\xc3\xa4\xc3\xa4vi\xc3\xa4 hyvi\xc3\xa4 juttuja, kuten Suomessa tapahtui Kinnulan ufohuijauksessa._NEWLINE_My\xc3\xb6s ufokritiikki\xc3\xa4 on monesti arvosteltu h\xc3\xa4tik\xc3\xb6innist\xc3\xa4. Tunnetut amerikkalaiset skeptikot kuten s\xc3\xa4hk\xc3\xb6insin\xc3\xb6\xc3\xb6ri Philip Klass ja t\xc3\xa4htitieteen professori Donald Menzel ovat selitt\xc3\xa4neet ufoja luonnonilmi\xc3\xb6ill\xc3\xa4, joiden olemassaolo on ep\xc3\xa4varmaa, tai jotka ovat k\xc3\xa4yt\xc3\xa4nn\xc3\xb6ss\xc3\xa4 mahdottomia. Klass esitti 1960-luvulla teorian, jonka mukaan monet ufoista ovat pallosalamoita, ja Menzel v\xc3\xa4itti ilmalinssien tuottavan monia ufoja. Suuren ufojoukon selitt\xc3\xa4mist\xc3\xa4 pallosalamoilla ja ilmakeh\xc3\xa4n optisilla ilmi\xc3\xb6ill\xc3\xa4 voitaneen pit\xc3\xa4\xc3\xa4 ep\xc3\xa4todenn\xc3\xa4k\xc3\xb6isen\xc3\xa4._NEWLINE_Ufokontaktien todenpit\xc3\xa4vyys on kyseenalaistettu. V\xc3\xa4itteet havaintojen salassapidosta eiv\xc3\xa4t jostain syyst\xc3\xa4 onnistu, vaikka kansalliset salaisuudet ovat vuotaneet. Muukalaisten viestit tuntuvat olevan muotitietoisia. (Ydinaseet, ymp\xc3\xa4rist\xc3\xb6nsuojelu)\n_START_SECTION_\nV\xc3\xa4itteet ufoja koskevan tiedon salailusta\n_START_PARAGRAPH_\nAinakin kaksi NASA:n 1960- ja 1970-luvuilla avaruudessa k\xc3\xa4ynytt\xc3\xa4 astronauttia, Edgar Dean Mitchell ja Gordon Cooper, on sit\xc3\xa4 mielt\xc3\xa4, ett\xc3\xa4 Yhdysvaltain hallitus v\xc3\xa4\xc3\xa4ristelee ufoja koskevaa tietoja, jotta totuus niist\xc3\xa4 ei k\xc3\xa4visi ilmi. Lis\xc3\xa4ksi Buzz Aldrin on maininnut n\xc3\xa4hneens\xc3\xa4 ufon Apollo 11 -lennolla, mutta joutuneensa NASAn vaatimuksesta salaamaan sit\xc3\xa4 30 vuotta. NASAn mukaan astronautit kuitenkin n\xc3\xa4kiv\xc3\xa4t todenn\xc3\xa4k\xc3\xb6isesti vain kantoraketista irronneen paneelinpalasen._NEWLINE_Astronauttien lis\xc3\xa4ksi er\xc3\xa4\xc3\xa4t muut t\xc3\xa4rke\xc3\xa4ss\xc3\xa4 asemassa olevat henkil\xc3\xb6t ovat olleet sit\xc3\xa4 mielt\xc3\xa4, ett\xc3\xa4 ufoja koskevaa tietoa salataan. T\xc3\xa4llaisia ovat olleet senaattori Barry Goldwater, amiraali Lord Hill-Norton (aikaisempi NATOn johtaja ja Yhdistyneen kuningaskunnan puolustusvoimien p\xc3\xa4\xc3\xa4llikk\xc3\xb6), prikaatinkenraali Arthur Exon (aiempi Wright-Patterson AFB:n komentaja), vara-amiraali Roscoe H. Hillenkoetter (ensimm\xc3\xa4inen CIAn johtaja), FBI:n johtaja vuosilta 1935\xe2\x80\x931972 J. Edgar Hoover, ja aiempi Kanadan puolustusministeri Paul Hellyer._NEWLINE_My\xc3\xb6s Yhdysvaltain entisist\xc3\xa4 presidenteist\xc3\xa4 Jimmy Carter, Ronald Reagan, sek\xc3\xa4 Richard Nixon pitiv\xc3\xa4t ufoja todellisina. My\xc3\xb6s Neuvostoliiton viimeiseksi j\xc3\xa4\xc3\xa4nyt johtaja Mihail Gorbat\xc5\xa1ov uskoi, ett\xc3\xa4 ufoilmi\xc3\xb6 on todellinen, ja halusi ihmisten suhtautuvan siihen vakavasti._NEWLINE_Ranskan avaruustutkimuskeskus CNES avasi salatut \xe2\x80\x9dufokansiot\xe2\x80\x9d yleisesti luettaviksi maaliskuussa 2007. Kansioihin on arkistoitu 1\xc2\xa0650 ufotapausta, joista yhdeks\xc3\xa4n prosenttia on pystytty selvitt\xc3\xa4m\xc3\xa4\xc3\xa4n.\n_START_SECTION_\nUfon m\xc3\xa4\xc3\xa4ritelm\xc3\xa4st\xc3\xa4\n_START_PARAGRAPH_\nEri ufotutkijat ovat antaneet erilaisia m\xc3\xa4\xc3\xa4ritelmi\xc3\xa4 ufoille. Edward Condon, joka johti tieteellist\xc3\xa4 ufotutkimusprojektia 1960-luvun lopulla, m\xc3\xa4\xc3\xa4ritteli ufot havaitsijalle tunnistamattomiksi lentokykyisiksi esineiksi. Jacques Vallee m\xc3\xa4\xc3\xa4ritteli ufot n\xc3\xa4\xc3\xb6lt\xc3\xa4\xc3\xa4n ja k\xc3\xa4ytt\xc3\xa4ytymiselt\xc3\xa4\xc3\xa4n ep\xc3\xa4tavallisiksi aineellisiksi lent\xc3\xa4viksi kohteiksi. J. Allen Hynekin mukaan ufojen ep\xc3\xa4tavallinen olemus tyrmistytt\xc3\xa4\xc3\xa4 sek\xc3\xa4 havaitsijat ett\xc3\xa4 asiantuntijat. N\xc3\xa4in Hynek pyrkii m\xc3\xa4\xc3\xa4ritelm\xc3\xa4ss\xc3\xa4\xc3\xa4n suodattamaan asiantuntijan tunnistamat \xe2\x80\x9difot\xe2\x80\x9d pois. N\xc3\xa4iss\xc3\xa4 m\xc3\xa4\xc3\xa4ritelmiss\xc3\xa4 ei oteta kantaa siihen, mik\xc3\xa4 on ufoilmi\xc3\xb6n varsinainen aiheuttaja.\n_START_SECTION_\nUfovalokuvat\n_START_PARAGRAPH_\n1974 Ground Saucer Watch -j\xc3\xa4rjest\xc3\xb6n tekem\xc3\xa4ss\xc3\xa4 analyysiss\xc3\xa4 5 prosenttia sen tutkimista kuvista j\xc3\xa4i aidoiksi. Tutkimuksessa k\xc3\xa4ytettiin muun muassa tuolloin uutta kuvan digitaalista k\xc3\xa4sittely\xc3\xa4 sek\xc3\xa4 varsinaisesti laaduntarkkailun r\xc3\xb6ntgenkuvien suurentamiseen tarkoitettua Tv-kamera- ja monitorij\xc3\xa4rjestelm\xc3\xa4\xc3\xa4._NEWLINE_Jo ennen tietokoneiden ja kuvank\xc3\xa4sittelyohjelmien aikaa oli mahdollista tehd\xc3\xa4 retusointeja ja kuvatrikkej\xc3\xa4. Esimerkiksi siiman varaan voi ripustaa pieni\xc3\xa4 esineit\xc3\xa4 ja ottaa niist\xc3\xa4 ufoksi v\xc3\xa4itett\xc3\xa4vi\xc3\xa4 kuvia. Omatekoisen pienoismallin tai muun sopivan esineen voi heitt\xc3\xa4\xc3\xa4 ilmaan ja ottaa siit\xc3\xa4 kuvan sopivalta et\xc3\xa4isyydelt\xc3\xa4. Kattolampun tai muun valon heijastuksia voi kuvata niin, ett\xc3\xa4 ymp\xc3\xa4rist\xc3\xb6 ei paljasta kuvan todellista kohdetta. Negatiivia tai alkuper\xc3\xa4ist\xc3\xa4 valokuvaa voi k\xc3\xa4sitell\xc3\xa4 ja ottaa k\xc3\xa4sitellyst\xc3\xa4 kuvasta uuden kuvan. Suomalainen Paimion ufokuva on aikavalotuksella kuvattu Kuu. Kuvan paljastivat siin\xc3\xa4 n\xc3\xa4kyvien t\xc3\xa4htien valottuneet liikeradat, joiden avulla oli mahdollista p\xc3\xa4\xc3\xa4tell\xc3\xa4 kuvan tekotapa._NEWLINE_Trikkikuvan voi tunnistaa esimerkiksi varjojen sijainnista ufossa verrattuna ymp\xc3\xa4rist\xc3\xb6n varjoihin. T\xc3\xa4ss\xc3\xa4 kertomuksen johdonmukaisuus ja ilmoitetut ajat ovat merkityksellisi\xc3\xa4, jos kuva on otettu luonnollisessa valossa. UFO saattaa olla l\xc3\xa4hell\xc3\xa4 kuvan yl\xc3\xa4reunaa, jottei ripustussysteemi n\xc3\xa4y. My\xc3\xb6s l\xc3\xa4hell\xc3\xa4 olevat puiden oksat ovat ep\xc3\xa4ilytt\xc3\xa4vi\xc3\xa4. UFO voi n\xc3\xa4ytt\xc3\xa4\xc3\xa4 sanottuun et\xc3\xa4isyyteens\xc3\xa4 n\xc3\xa4hden liian kirkkaalta ja ter\xc3\xa4v\xc3\xa4rajaiselta._NEWLINE_Ufokuvan luotettavuuden ja aitouden m\xc3\xa4\xc3\xa4rittelyss\xc3\xa4 tulisi pyrki\xc3\xa4 arvioimaan kuvaajan yleinen luotettavuus sek\xc3\xa4 havaintoselostuksen johdonmukaisuus ja yhtenevyys ufokuvien kanssa. Jos kuva on otettu filmi\xc3\xa4 k\xc3\xa4ytt\xc3\xa4v\xc3\xa4ll\xc3\xa4 kameralla negatiivit olisi tutkittava. Edelleen on eduksi jos on riippumattomien todistajien havaintoja. Oregonin McMinnvilless\xc3\xa4 asuneiden Paul ja Evelyn Trentin 11. toukokuuta 1950 ottamia ufokuvia pidet\xc3\xa4\xc3\xa4n yh\xc3\xa4 hyv\xc3\xa4laatuisina. N\xc3\xa4m\xc3\xa4kin ovat monella tavoin ep\xc3\xa4ilytt\xc3\xa4vi\xc3\xa4. Esine n\xc3\xa4kyy s\xc3\xa4hk\xc3\xb6lankojen alla, ja on saatettu ripustaa niihin siimalla. Havaintoajasta kuvanottoajasta on kiistelty valon ja varjojen suhteiden perusteella.  Kuvan valotusolosuhteisiin, kameran asemaan ja muihin muuttujiin perustuvista, tietokoneohjelmalla tehdyist\xc3\xa4 kokeiluista saatiin viite ett\xc3\xa4 kohde on saattanut olla pieni alle 200 jalan (n. 60 m) p\xc3\xa4\xc3\xa4ss\xc3\xa4 ollut esine. Trentin kuvissa n\xc3\xa4kyv\xc3\xa4 esine muistuttaa esimerkiksi 40-luvun lopun Fordin sivupeili\xc3\xa4._NEWLINE_J. Allen Hynek asetti hyv\xc3\xa4n kuvan vaatimuksiksi ett\xc3\xa4 luotettavina tunnetut henkil\xc3\xb6t ovat todistaneet ufon kuvaamista ja ett\xc3\xa4 alkuper\xc3\xa4inen negatiivi sek\xc3\xa4 kamera ovat saatavilla tutkijoille niiden tutkimiseksi. H\xc3\xa4n edellytti my\xc3\xb6s ett\xc3\xa4 kuvaaja on valmis vannomaan valalla kuvan aitoudesta._NEWLINE_Kriteerit t\xc3\xa4ytt\xc3\xa4vi\xc3\xa4 ufokuvia ja filmi- tai videokuvia ovat esimerkiksi Uuden-Seelannin tammikuussa 1979 kuvattu materiaali nopeasti liikkuvista valoista sek\xc3\xa4 Phoenixin valot, joilla oli useita toisistaan riippumattomia havaitsijoita. Pudasj\xc3\xa4rven ufoaallosta saatiin kuvausprojektissa lukuisia kuvia infrapunafilmille. Erilaisten l\xc3\xa4hteiden kuten autonvalojen vaikutukset oli testattu etuk\xc3\xa4teen.\n_START_SECTION_\nUfojen vaikutukset ymp\xc3\xa4rist\xc3\xb6\xc3\xb6ns\xc3\xa4\n_START_PARAGRAPH_\nUfon laskeutumisj\xc3\xa4ljeksi on varsinkin ufohavaintojen yhteydess\xc3\xa4 monesti luultu uveavantoa eli luonnollisesti syntynytt\xc3\xa4 reik\xc3\xa4\xc3\xa4 j\xc3\xa4\xc3\xa4ss\xc3\xa4, tai sienist\xc3\xa4 muodostuvaa rengasta, \xe2\x80\x9dnoidankeh\xc3\xa4\xc3\xa4\xe2\x80\x9d.Levellandin ufotapaus on esimerkki useiden toisistaan riippumattomien havaitsijoiden kuvailemista samankaltaisista mutta yksil\xc3\xb6kohtaisista vaikutuksista laajalla alueella kaupungin ymp\xc3\xa4rist\xc3\xb6ss\xc3\xa4."